Eskom het glo ‘geheime ooreenkoms’ vir krag aan ZimArgieffoto (Foto: baptisteh, Pixabay) Eskom verskaf glo tot soveel as 300 megawatt se elektrisiteit op ŉ daaglikse basis aan Zimbabwe as deel van ŉ nuwe “geheime” ooreenkoms. Die Zimbabwiese The Herald berig dat die land in die laaste kwartaal van 2015 onder kragonderbrekings gebuk gegaan het. Die jongste krisis is glo weens die dalende watervlak van die Karibadam, wat ook boere en verskeie nywerhede op hul knieë gedwing het. Volgens die koerant is “verskeie stedelike woonbuurte vir tot 18 uur per dag sonder elektrisiteit”. Partson Mbiriri, sekretaris van Zimbabwe se departement van energie en kragontwikkeling, het erken dat sy departement ŉ ooreenkoms met Eskom gesluit het. “Die besonderhede van die ooreenkoms kan egter om veiligheidsredes nie bekendgemaak word nie,” het Mbiriri gesê. Volgens hom word die krag verskaf wanneer die aanvraag in Suid-Afrika laag is. Die ooreenkoms stel Zimbabwe in staat om snags water in die Karibadam op te gaar en dié water dan bedags te gebruik om meer elektrisiteit op te wek. Eskom het intussen in ŉ verklaring gesê geen beurtkrag word Maandag in Suid-Afrika verwag nie. “Die vraag na elektrisiteit sal na verwagting laag bly tot die tweede week van Januarie aangesien baie fabrieke steeds gesluit is,” lui die verklaring.